KAPU KIA 18
Nga Mfwete Yekola Zingu Kiame kwa Nzambi yo Vubwa?
1. Adieyi olenda yindula wau vo olongokele nkanda wau?
TUKA wayantika longokela nkanda wau, mayingi kala ozeye mu kuma kia ludi kia Nkand’a Nzambi. Walongokele e ludi mu kuma kia nsilu a Nzambi wa moyo a mvu ya mvu, una bena amafwa ye vuvu kia lufuluku. (Kimpovi 9:5; Luka 23:43; Yoane 5:28, 29; Lusengomono 21:3, 4) Nanga okwendanga muna tukutakanu twa Mbangi za Yave yo kwikila vo mu nsambil’aludi kikilu bena. (Yoane 13:35) Olenda yantika siamisa e ngwizani aku yo Yave yo baka e nzengo za kunsadila. Nanga olenda yindula: ‘Adieyi mfwete vanga mu sadila Nzambi?’
2. Ekuma yakala dimosi wa mwisi Ntiopia kazola vubilwa?
2 Ediadi i diau kayindula yakala dimosi wa mwisi Ntiopia ona wazinga muna lumbu ya Yesu. Ke vavioka kolo ko vava Yesu kafuluka, Filipo wa nlongoki a Yesu wasila umbangi kwa yakala diadi. Filipo wansasila vo Yesu i Masia. Mana Ntiopia kalongoka masimba o ntim’andi yo kumfila mu vova vana vau vo: “Tala! O maza i mama; adieyi dinsimbidi muna vubwa?”—Mavangu 8:26-36.
3. (a) Nkia nkanikinu kavana o Yesu kwa alandi andi? (b) Aweyi o muntu kafwete vubilwa?
3 Nkand’a Nzambi ulonganga vo avo ozolele sadila Yave, ofwete vubwa. Yesu wavovesa alandi andi vo: ‘Nwenda, nwakitula wantu a zula yawonso se alongoki, nwabavuba.’ (Matai 28:19) Yesu yandi kibeni wasonga mbandu ambote vava kavubwa. Kazazilwa kaka maza vana ntu ko, kansi wadimunwa muna maza yandi awonso. (Matai 3:16) O unu, vava Nkristu kevubwanga, kafwete dimunwa muna maza yandi awonso.
4. O luvubu lwaku adieyi lusonga kwa akaka?
4 Vava ovubwa, osonga kwa akaka vo ozolele kala kieleka ye ngwizani ambote yo Nzambi yo kunsadila. (Nkunga 40:7, 8) Muna kuma kiaki, diambote wakiyuvula: ‘Adieyi mfwente vanga muna vubwa?’
ZAYI YO LUKWIKILU
5. (a) Adieyi ofwete vanga vitila wavubwa? (b) Ekuma tukutakanu twa Kikristu twinina o mfunu?
5 Vitila wavubwa, ofwete zaya Yave yo Yesu. Wayantika vua o zayi wau muna longoka Nkand’a Nzambi. (Tanga Yoane 17:3.) Kansi ke diau kaka ko divavuanga. Nkand’a Nzambi uvovanga vo ofwete ‘zadiswa yo zayi wasikila’ wa luzolo lwa Yave. (Kolosai 1:9) O tukutakanu twa Mbangi za Yave tukusadisa mu siamisa e ngwizani aku yo Yave. Ekiaki i kimosi muna kuma ofwete kwendelanga muna tukutakanu twatu ntangwa zawonso.—Ayibere 10:24, 25.
6. Nkia tezo kia zayi wa Nkand’a Nzambi ofwete kala wau vitila wavubwa?
6 Dialudi vo, Yave kevavanga ko vo wazaya mawonso mena muna Nkand’a Nzambi vitila wavubwa. Kavava ko vo Ntiopia kazaya mawonso vitila kavubwa. (Mavangu 8:30, 31) Tukwamanana longoka oma ma Nzambi yakwele mvu. (Kimpovi 3:11) Kansi muna vubwa, ofwete zaya yo tambulwila malongi mantete ma Nkand’a Nzambi.—Ayibere 5:12.
7. Aweyi e longi dia Nkand’a Nzambi dikusadisilanga?
7 Nkand’a Nzambi uvovanga vo: “Kondwa kwa lukwikilu ke dilendakana ko mu yangidika Nzambi.” (Ayibere 11:6) Muna kuma kiaki, ofwete kala yo lukwikilu vitila wavubwa. Nkand’a Nzambi ukutuzayisanga vo wantu akaka muna mbanza ankulu ya Korinto, vava bawa nsangu zasamunanga alandi a Yesu, ‘bakwikila yo vubwa.’ (Mavangu 18:8) Diau adimosi mpe, e longi dia Nkand’a Nzambi dikusadisanga mu kala yo lukwikilu muna nsilu mia Nzambi ye muna nkum’a kimenga kia Yesu kilenda kutuvuluza muna sumu yo lufwa.—Yosua 23:14; Mavangu 4:12; 2 Timoteo 3:16, 17.
SAMUNANGA E LUDI KIA NKAND’A NZAMBI KWA AKAKA
8. Adieyi dilenda kufila mu zayisa kwa akaka mana olongokanga?
8 Ekolo olongokanga mayingi muna Nkand’a Nzambi yo mona una mekusadisilanga muna zingu kiaku, o lukwikilu lwaku lukumamanga. Okala ye luzolo lwa zayisa mana olongokanga kwa akaka. (Yeremiya 20:9; 2 Korinto 4:13) Kansi, kwa nani ofwete zayisa mana olongokanga?
9, 10. (a) Kwa nani olenda yantika zayisa mana olongokanga? (b) Adieyi ofwete vanga avo zolele yantika sila umbangi kumosi ye nkutakani?
9 Oyangalela zayisa mana olongokanga kwa yitu yaku, akundi, mfinangani ye akwaku a salu yovo a sikola. Ediadi diambote kikilu kansi, ofwete wo vangilanga kuna ngemba yo zola. Kuna kulanda, okala wafwana mu samuna e nsangu zambote kumosi ye nkutakani. Vava omona vo wafwana mu vanga wo, zayisa kwa Mbangi a Yave olongokanga yandi o Nkand’a Nzambi vo ozolele yantika samuna e nsangu zambote kumosi ye nkutakani. Avo nteleki ndioyo omwene vo wakubama wina ye osadilanga nkanikinu mia Nkand’a Nzambi, yeno awole numokena ye akuluntu wole a nkutakani.
10 Nkia diambu numokena ye akuluntu? Akuluntu bevava zaya kana vo obakulanga yo kwikila malongi mantete ma Nkand’a Nzambi yo sadila mo muna zingu kiaku kia lumbu ke lumbu. Bevava zaya mpe kana vo ozolele kikilu kituka Mbangi a Yave. Sungamena dio vo akuluntu betokanenanga e wete dia wantu awonso muna nkutakani kumosi yo ngeye. Ozevo kumoni wonga ko wa mokena yau. (Mavangu 20:28; 1 Petelo 5:2, 3) Kuna mfoko a moko, akuluntu bekuzayisa kana vo olenda yantika samuna e nsangu zambote ye nkutakani.
11. Ekuma dinina o mfunu mu vanga nsobani vitila wayantika sila umbangi kumosi ye nkutakani?
11 Akuluntu balenda kuzayisa e nsobani ofwete vanga vitila wayantika samuna e nsangu zambote kumosi ye nkutakani. Ekuma ofwete vangila e nsobani? Kadi vava tusamunanga oma ma Nzambi kwa akaka, Yave tusunzulanga. Muna kuma kiaki, tufwete zingila mu mpila ivananga nkembo kwa yandi.—1 Korinto 6:9, 10; Ngalatia 5:19-21.
LUVILUKU LWA NTIMA YO VUTUKA KWA NZAMBI
12. Ekuma wantu awonso bafwete vilukila e ntima?
12 Vena ye diambu diakaka olenda vanga vitila wavubwa. Petelo wa ntumwa wavova vo: “Nuvilukw’e ntima, nuvutuka kwa Nzambi, o masumu meno mavunzunwa.” (Mavangu 3:19) O vilukw’e ntima aweyi disongele? Disongele vo kendalala yovo yambula konso diambu diambi tuvanganga. Kasikil’owu, avo mu mavangu ma zumba okuyivananga, ofwete mo yambula. Kana nkutu vo ovanganga oma mambote muna zingu kiaku, ofwete viluka o ntima kadi yeto awonso tu asumuki, tufwete lombanga ndoloki kwa Nzambi.—Roma 3:23; 5:12.
13. O ‘vutuka kwa Nzambi’ aweyi disongele?
13 Nga luviluku lwa ntima i diau kaka ofwete vanga? Ve. Petelo wavova mpe vo ofwete ‘vutuka kwa Nzambi.’ Ediadi disongele vo ofwete yambula mavangu mawonso mambi yo vanga oma mansongi. Muna bonga e nona, yindula vo ku fulu okwendanga mu nkumbu antete. I bosi, obakwidi vo e nzila olandanga ke yau ko. Adieyi ovanga? Kalukatikisu ko vo oningama fioti yo vutuka manima yo landa e nzila yambote. Diau adimosi mpe, ekolo olongokanga Nkand’a Nzambi obakula vo vena ye fu yovo mambu ofwete soba muna zingu kiaku. Kala ye luzolo lwa ‘viluka’ yo singika konso diambu divavua. I bosi, yantika vanga mana mansongi.
UKIYEKOLA KWA NZAMBI
14. Aweyi olenda kukiyekolwela kwa Nzambi?
14 E diambu diakaka diamfunu ofwete vanga vitila wavubwa, i kukiyekola kwa Yave. Vava okukiyekola kwa Yave, osamba yo sia nsilu wa sambila kaka yandi yo kitula luzolo lwandi se diambu disundidi o mfunu muna zingu kiaku.—Nsiku 6:15.
15, 16. Nki kifilanga muntu mu kukiyekola kwa Nzambi?
15 O sia o nsilu wa sadila kaka Yave dina nze ngeye osidi nsilu wa viokesa e zingu kiaku kiawonso yo muntu ndiona ozolanga. Yindula vo toko ye ndumba babandidi kimakangu. Ekolo toko ketoma zaya ndumba, otoma kunzola yo vava kazala yandi. Kana una vo o baka nzengo zazi ke diambu diakete ko, e toko otambulwila e mbebe yayi kadi zola ketoma kunzolanga.
16 Ekolo olongokanga oma ma Yave, otoma kunzola yo vanga mawonso muna kunsadila. Ediadi dikufila mu samba kwa yandi yo sia nsilu wa kunsadila. Nkand’a Nzambi uvovanga vo konso muntu ozolele landa Yesu, kafwete ‘kuyivanina nkalu.’ (Maku 8:34) Ediadi aweyi disongele? Disongele vo sia luzolo lwa Yave va fulu kiantete muna zingu kiaku. Mana Yave kazolele masundidi o mfunu ke mu zolela ye makani maku ko.—Tanga 1 Petelo 4:2.
KUMONI WONGA WA BWA KO
17. Ekuma akaka bekadilanga yo lukatikisu mu kukiyekola kwa Yave?
17 Akaka bekatikisanga kukiyekola kwa Yave, kadi wonga bemonanga wa sia vo ke belenda lungisa nsilu wa kwamanana sadila Nzambi ko. Ke bazolele kendeleka Yave ko. Nanga beyindulanga vo, avo ke bakiyekwele ko o Yave kekubatumba ko muna mambu bevanganga.
18. Adieyi dilenda kusadisa mu sunda o wonga wa kendeleka Yave?
18 O zola kwaku muna Yave kukusadisa mu sunda o wonga wa kunkendeleka. Mu kuma kia zola kwaku muna yandi, ovanga mawonso mu tatidila o nsilu wasia kwa Nzambi. (Kimpovi 5:4; Kolosai 1:10) Ke dikala diampasi ko mu vanga luzolo lwa Yave. Yoane wa ntumwa wasoneka vo: “I yau yiyi e nsas’a nzola muna Nzambi, twalunda nkanikinu miandi; e nkanikinu miandi ke miampasi ko.”—1 Yoane 5:3.
19. Ekuma kufwete mwena wonga ko mu kukiyekola kwa Yave?
19 Muna kukiyekola kwa Yave, ke divavanga ko vo wakala walunga. Kekutulombanga ko vo twavanga mana ke tulendi ko. (Nkunga 103:14) Okusadisa kimana wavanga oma mambote. (Yesaya 41:10) Bunda Yave e vuvu yo ntim’aku wawonso, “oyandi osingika nzila zaku.”—Ngana 3:5, 6.
SONGA KUKIYEKOLA KWAKU MUNA VUBWA
20. Avo ukiyekwele kwa Yave nkia diambu diaka ofwete vanga?
20 Adieyi obenze, nga wakubama wina mu kukiyekola kwa Yave? Avo ukiyekwele kwa Yave, okala wakubama mu vanga e diambu dilende i sia vo, vubwa.
21, 22. Aweyi olenda songela lukwikilu lwaku “kw’awonso?”
21 Mokena yo mfidi a buka kia akuluntu a nkutakani aku yo kunzayisa vo wakiyekwele kala kwa Yave ye ozolele vubwa. I bosi yandi ovanga e nkubika ye akuluntu akaka kimana bafimpulula yaku maka malongi ma Nkand’a Nzambi. Avo bamwene vo wafwana wina, bekuzayiza vo olenda kubama mu vubwa muna lukutakanu lwa zunga yovo lwa mvivu lulanda lwa Mbangi za Yave. Muna lukutakanu lwa zunga, vekala ye longi disonga e nsas’a luvubu. O mpovi ona ofila e longi diadi, olomba kwa awana bevubwa mu vana e mvutu za yuvu yole. Muna vana e mvutu za yuvu yayi osonga lukwikilu lwaku “kw’awonso.”—Roma 10:10.
22 I bosi, ovubwa. Odiumiswa muna maza. O luvubu lwaku lusonga kwa wantu awonso vo wakiyekwele kwa Yave, owau okitukidi Mbangi a Yave.
AYEYI I NSAS’A LUVUBU LUAKU?
23. Ovubilwa “muna nkumbu a Se yo Mwana yo mwand’avelela,” aweyi disongele?
23 Yesu wavova vo alongoki andi bafwete vubilwa ‘muna nkumbu a Se yo Mwana yo mwand’avelela.’ (Tanga Matai 28:19.) Aweyi disongele? Disongele vo ofwete zaya e wisa kia Yave ye fulu kia Yesu muna kani dia Nzambi ye una Nzambi kesadilanga o mwand’andi avelela mu lungisa luzolo lwandi.—Nkunga 83:18; Matai 28:18; Ngalatia 5:22, 23; 2 Petelo 1:21.
24, 25. (a) O luvubu adieyi lusonganga? (b) Nkia diambu tubadika muna kapu kiansuka?
24 O luvubu diambu diamfunu lusonganga. Vava o muntu kedimunwanga muna maza, disonganga vo ofwidi yovo oyambwidi e mpila zingu kiandi kiankulu. Vava kevayikanga muna maza, disonganga vo oyantikidi zingu kiampa mu vanga luzolo lwa Nzambi. Tuka kolo kiokio osadila kaka Yave. Kafwete sungamena vo, kakiyekwele kwa muntu ko ngatu kwa nkubika yovo salu. Kansi, kwa Yave kayekwele zingu kiandi.
25 O kukiyekola kwaku kukusadisa mu siamisa e ngwizani aku yo Nzambi. (Nkunga 25:14) Kansi ediadi ke disongele ko vo muntu ovuluzwa wau vo ovubilu. Paulu wa ntumwa wasoneka vo: “Nusiamanana sala kuna vumi ye zakamu muna diambu dia luvuluzu lweno.” (Filipi 2:12) O luvubu i lubantiku kaka. Kansi, aweyi olenda toma finamena Yave? E kapu kiansuka kivana mvutu za kiuvu kiaki.
mri_Latn kon_Latn kon_Latn kon_Latn umb_Latn umb_Latn bem_Latn kon_Latn tsn_Latn kon_Latn kon_Latn kon_Latn kon_Latn kmb_Latn kon_Latn kon_Latn kon_Latn kon_Latn cjk_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kmb_Latn kon_Latn kmb_Latn kmb_Latn kon_Latn kon_Latn kon_Latn kon_Latn run_Latn bem_Latn kon_Latn kmb_Latn kon_Latn bem_Latn kon_Latn kon_Latn kon_Latn bem_Latn kon_Latn kon_Latn sna_Latn twi_Latn kon_Latn kon_Latn kon_Latn kon_Latn kon_Latn